मणि भए मिस्टर एसिया
भारतका सरभनन मणि बुधबार ५५ औं एसियन शारीरिक सुगठन तथा फिजिक स्पोर्ट्स च्याम्पियनसिपमा मिस्टर एसिया बनेका छन् । १० प्रतिस्पर्धीलाई पछि पार्दै उनले उक्त उपाधि जितेका हुन् । शारीरिक सुगठनतर्फको विभिन्न १० तौल समूहका विजेताबीच मिस्टर एसियाका लागि प्रतिस्पर्धा भएको थियो । मणि ९० केजी तौलका विजेता हुन् ।
काठमाडौँ — भारतका सरभनन मणि बुधबार ५५ औं एसियन शारीरिक सुगठन तथा फिजिक स्पोर्ट्स च्याम्पियनसिपमा मिस्टर एसिया बनेका छन् । १० प्रतिस्पर्धीलाई पछि पार्दै उनले उक्त उपाधि जितेका हुन् । शारीरिक सुगठनतर्फको विभिन्न १० तौल समूहका विजेताबीच मिस्टर एसियाका लागि प्रतिस्पर्धा भएको थियो । मणि ९० केजी तौलका विजेता हुन् ।एसियाली शारीरिक सुगठन तथा फिजिक स्पोर्ट्स फेडेरेसनको आयोजना तथा नेपाल शारीरिक सुगठन तथा फिटनेस महासंघको व्यवस्थापनमा भएको स्पर्धामा पुरुषतर्फ नेपालले कुल २६० अंक हासिल गर्दै टिम च्याम्पियनसिपमा तेस्रो भयो । भारत ७९५ अंकसाथ पहिलो र थाइल्यान्डले ५९० अंकसाथ दोस्रो भए ।महिलामा थाइल्यान्डले टिम च्याम्पियनसिपको उपाधि उचाल्यो । दोस्रो स्थानमा भियतनाम र तेस्रो स्थानमा हङकङ रहे ।पुरुष एथलेट फिजिक १८२ सेमिमा नेपालका विप्लव कार्कीले कांस्य पदक जिते । भारतका रामा सोमाशेखरले स्वर्ण र भुटानका टान्डिन वाङचेनले रजत जिते ।नेपालले च्याम्पियनसिपमा ३ स्वर्ण, ६ रजत र ५ कांस्य पदक जितेको थियो । विशाल पौडेलले जुनियर शारीरिक सुगठन, सनम मुलगुठीले स्विम सुट विधा र रजनी श्रेष्ठले ५५ केजी शारीरिक सुगठनमा स्वर्ण जितेका थिए । सुरेश दुवाल, असिमबाबु गुरुङ, मनोज सुवेदी, ललित धिमाल, राजु राई र तारा खाइजुले आफ्नो विधामा रजत जिते । कमल भण्डारी, कृष्णप्रसाद श्रेष्ठ, रन्जित लामा, विप्लव कार्की, निहालमान जोशीले आफ्नो विधामा कांस्य जितेका थिए । च्याम्पियनसिपमा १७ राष्ट्रका ६८ महिलासहित २ सय ३६ खेलाडीले ४५ विधामा प्रतिस्पर्धा गरेका थिए ।